Nafarroako Parlamentuko Mahaiak, 2018ko otsailaren 12an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Laura Lucía Pérez Ruano andreak aurkeztutako galdera, jakiteko zein eragin izan dezakeen Europako Banku Zentralak interes tasak igotzeak legegintzaldi honetan zehar egindako zor-jaulkipenetan eta mailegu-kontratazioetan eta Nafarroak aurre egin behar dion 240 milioi euroko amortizazioan.

**2.** Nafarroako Parlamentuko Aldizkari Ofizialean argitara dadin agintzea.

**3.** Osoko Bilkuran izapidetzea.

Iruñean, 2018ko otsailaren 12an

Lehendakaria: Ainhoa Aznárez Igarza

GALDERAREN TESTUA

Podemos-Ahal Dugu talde parlamentarioari atxikitako foru parlamentari Laura Pérez Ruano andreak, Legebiltzarreko Erregelamenduan ezarritakoaren babesean, honako galdera hau egiten du, Nafarroako Gobernuko Ogasuneko eta Finantza Politikako kontseilariak erantzun dezan Legebiltzarraren hurrengo Osoko Bilkuran.

Azken aste hauetan, zenbait informazio ateratzen ari dira prentsa espezializatuko hedabideetan finantza-entitateek eta kalifikazio-agentziek egindako analisi batzuei buruz; analisi horiek guztiak bat datoz esaterakoan 2018. urtearen amaieran edo 2019. urtearen hasieran Europako Banku Zentralak interes-tipoak igoko dituela.

Zenbateko eragina izanen luke inguruabar horrek legegintzaldi honetan zehar egindako zor-jaulkipenetan eta mailegu-kontratazioetan, eta zein puntutaraino baldintzatuko lukete interes-tasen igoera horiek aurtengo amortizaziorako dagoen estrategia, ekainean eta urrian Nafarroak 2040 milioi euro amortizatu behar baititu?

Iruñean, 2018ko otsailaren 8an

Foru parlamentaria: Laura Pérez Ruano